P. Hrušovský, predseda NR SR: (2004-01-20):
Prosím, páni poslanci, prezentujme sa a hlasujme o návrhu pani poslankyne Tóthovej. (Hlasovanie.) 137 prítomných, 74 za návrh, 12 proti, 34 sa zdržalo, 17 nehlasovalo. (Potlesk.) Konštatujem, že návrh pani poslankyne Tóthovej sme schválili. Pán poslanec Jarjabek navrhol, aby Slovenská televízia z rokovania 21. schôdze Národnej rady Slovenskej republiky vyhotovila záznam, ktorý bude odvysielaný v rámci novej programovej štruktúry, ktorú predložil ústredný riaditeľ Richard Rybníček. Nech sa páči, páni poslanci, hlasujeme o návrhu. (Hlasovanie.) 142 prítomných, 74 za návrh, 2 proti, 49 sa zdržalo, 17 nehlasovalo. (Potlesk.) Návrh sme schválili. Odporúčam, aby o ďalšom návrhu, ktorý predložil pán poslanec Jarjabek, sme nehlasovali, nakoľko iniciatíva bola spoločná. Všetkým poslaneckým klubom a predsedom poslaneckých klubov odporúčam, aby sme sa problémom uverejnenej informácie v Plus sedem dní zaoberali na rokovaní poslaneckého grémia počas najbližších dní, buď dnes, alebo zajtra, pán poslanec. Odporúčam túto informáciu podať tam, nie na pléne Národnej rady. (Hlasy zo sály.) Na pléne. Páni poslanci, je súhlas s týmto návrhom? A môžeme informovať potom plénum po rokovaní poslaneckého grémia o výsledkoch rokovania k tomuto bodu, ktorý navrhol pán poslanec Jarjabek. Tretí návrh podal pán poslanec Cagala, ktorý žiada, aby pán predseda vlády podal informáciu o stave vyšetrovania vraždy prvého politika, bývalého ministra vlády Slovenskej republiky Jána Duckého, ktorá sa stala 11. januára pred piatimi rokmi. Prosím, prezentujme sa a hlasujme. (Hlasovanie.) 142 prítomných, 70 za návrh, 2 proti, 47 sa zdržalo, 23 nehlasovalo. Konštatujem, že návrh sme neschválili. Pán poslanec Číž predložil ďalší návrh, ktorým žiada, aby body 6 a 7 boli prerokované na budúci týždeň ako prvé body programu tejto schôdze. Pán poslanec Číž, ešte pred hlasovaním chcem informovať, že so všetkými predsedami parlamentných poslaneckých klubov som rokoval o zaradení týchto bodov na rokovanie 21. schôdze Národnej rady. Informoval som ich, že zaradím tieto body na začiatok 21. schôdze Národnej rady. Takto som konal vo vedomí, že všetky poslanecké kluby vyslovili s takýmto návrhom súhlas. O vašom návrhu ale, samozrejme, dám hlasovať. Prezentujme sa a hlasujme. (Hlasovanie.) 141 prítomných, 45 za návrh, 34 proti, 59 sa zdržalo, 3 nehlasovali. Návrh sme neschválili. Páni poslanci, pristúpime k hlasovaniu o návrhu programu 21. schôdze ako o celku so schválenými doplňujúcimi návrhmi. Prosím, prezentujme sa a hlasujme. (Hlasovanie.) 143 prítomných, 93 za návrh, 11 proti, 38 sa zdržalo, 1 nehlasoval. Konštatujem, že program 21. schôdze sme schválili. Správa Mandátového a imunitného výboru Národnej rady Slovenskej republiky o nastúpení náhradníka na zaniknutý mandát poslanca Národnej rady Slovenskej republiky . Prosím teraz pána predsedu mandátového a imunitného výboru, aby podal správu výboru o prerokúvanom nastúpení náhradníka na uvoľnený mandát. Nech sa páči, pán predseda, máte slovo. Ľ. Lintner, poslanec: Ďakujem pekne, pán predseda. Na základe poverenia Mandátového a imunitného výboru Národnej rady Slovenskej republiky predkladám Národnej rade Slovenskej republiky túto správu. Poslanec Národnej rady Slovenskej republiky Jozef Brhel, kandidoval za Ľudovú stranu-HZDS,  sa podľa článku 81 Ústavy  Slovenskej republiky  písomne dňom 22. decembra 2003 vzdal svojho mandátu poslanca Národnej rady Slovenskej republiky. Podľa § 48 ods. 1 zákona Slovenskej národnej rady č. 80/1990 Zb. o voľbách do Slovenskej národnej rady v znení neskorších predpisov, ak sa uprázdni mandát poslanca počas volebného obdobia Národnej rady Slovenskej republiky, nastupuje náhradník tej istej politickej strany, pričom náhradníka určí politická strana alebo hnutie. Ľudová strana-Hnutie za demokratické Slovensko listom predsedu Vladimíra Mečiara zo dňa 15. januára 2004 určila, že na zaniknutý mandát poslanca Národnej rady Slovenskej republiky Jozefa Brhela nastupuje náhradník Ján Dlhopolček. Doktor Ján Dlhopolček sa narodil  16. mája 1952. Pracuje ako primátor mesta Hlohovec. Býva v Hlohovci, je ženatý, má dve deti. Mandátový a imunitný výbor Národnej rady Slovenskej republiky na svojej 12. schôdzi dňa 20. januára 2004 zistil podľa zápisnice Ústrednej volebnej komisie o výsledku volieb do Národnej rady Slovenskej republiky, ktoré sa uskutočnili 20. a 21. septembra 2002, že určený náhradník na zaniknutý mandát poslanca Jozefa Brhela doktor Ján Dlhopolček je vedený v prehľade kandidátov, ktorí sa stali náhradníkmi príslušného politického subjektu, to znamená Ľudovej strany-Hnutia za demokratické Slovensko. Mandátový a imunitný výbor Národnej rady Slovenskej republiky preskúmal dodržanie podmienok predpísaných na nástup náhradníka, platnosť jeho nastúpenia a nevykonávanie funkcií nezlučiteľných podľa  čl. 77 ods. 1 Ústavy Slovenskej republiky s funkciou poslanca. Na základe uvedených skutočností navrhujem, aby Národná rada Slovenskej republiky schválila uznesenie v tomto znení. Národná rada Slovenskej republiky na základe toho, že poslanec Národnej rady Slovenskej republiky Jozef Brhel  sa dňom 22. decembra 2003 vzdal svojho mandátu poslanca, berie  na   vedomie:                         Po prvé, že  dňom 22. decembra 2003 zanikol mandát poslanca Národnej rady Slovenskej republiky Jozefa Brhela. 
Po druhé, že podľa § 10 ods. 2 písm. c) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa § 48 ods. 1 zákona  Slovenskej národnej rady č. 80/1990 Zb. o voľbách do Slovenskej národnej rady v znení neskorších predpisov na zaniknutý mandát poslanca Národnej  rady  Slovenskej  republiky Jozefa Brhela nastupuje 20. januára 2004 podľa určenia Ľudovej strany-Hnutia za demokratické Slovensko náhradník Ján Dlhopolček.           A po tretie. Národná rada Slovenskej republiky berie na vedomie Správu Mandátového a imunitného výboru Národnej rady Slovenskej republiky o nastúpení náhradníka na zaniknutý mandát poslanca Národnej rady Slovenskej republiky. Pán predseda, skončil som, môžete otvoriť rozpravu.